Komisijos reglamentas (EB) Nr. 3199/93
1993 m. lapkričio 22 d.
dėl visiško etilo alkoholio denatūravimo procedūrų tarpusavio pripažinimo atleidimo nuo akcizų tikslais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 19 d. Tarybos direktyvą 92/83/EEB dėl alkoholiui ir alkoholiniams gėrimams taikomų akcizų struktūrų suderinimo [1], ypač į jos 27 straipsnio 4 dalį,
atsižvelgdama į 1992 m. vasario 25 d. Tarybos direktyvą 92/12/EEB dėl bendrųjų procedūrų, susijusių su akcizais apmokestinamais produktais, ir dėl tokių produktų laikymo, judėjimo ir kontrolės [2] su pakeitimais, padarytais Direktyva 92/108/EEB [3], ypač į jos 24 straipsnį,
atsižvelgdama į Akcizų komiteto nuomonę,
kadangi Direktyvos 92/83/EEB 27 straipsnio 1 dalies a punkte reikalaujama, kad valstybės narės neapmokestintų akcizais spirito, kuris buvo visiškai denatūruotas pagal bet kurios valstybės narės reikalavimus, jeigu apie tokius reikalavimus buvo tinkamai pranešta ir jiems buvo pritarta pagal minėto straipsnio 3 ir 4 dalyse nustatytas sąlygas;
kadangi dėl pirmiau nurodytų reikalavimų, apie kuriuos buvo pranešta, buvo gauta prieštaravimų;
kadangi dėl to, vykdant pirmiau nurodyto straipsnio 4 dalies reikalavimus, reikia priimti sprendimą Direktyvos 92/12/EEB 24 straipsnyje nustatyta tvarka,
PRIĖMĖ ŠĮ REGLAMENTĄ:
1 straipsnis
Denatūrantai, naudojami kiekvienoje valstybėje narėje visiškam etilo alkoholio denatūravimui pagal Direktyvos 92/83/EEB 27 straipsnio 1 dalies a punktą, yra nurodyti šio reglamento priede.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. lapkričio 22 d.